Facem noi ce facem şi tot la robie ajungem! Pentru că vistieria municipalităţii e goală şi trimişii Patriarhului bat la uşă, Gabi Firea a decis să îmbuneze Biserica luna aceasta cu un tribut ceva mai neobişnuit.

„Săptămâna viitoare vom trage la sorţi 300 de bucureşteni care vor avea onoarea să fie dăruiţi Patriarhiei Române, care îi va putea folosi pe şantierul Catedralei Neamului sau în alte scopuri, după voia inimii Preafericitului”, a precizat primarul Capitalei.

Bucureştenii vor fi oferiţi Bisericii cu tot cu apartamentele în care domiciliază, un gest care marchează întoarcerea la îndrăgita tradiţie a legării de glie, spun specialiştii.

Glumele cu „iobagi” adresate Gabrielei Firea pot fi depuse zilnic la Biroul pentru Relaţii cu Publicul al Primăriei Municipiului Bucureşti, între orele 11 şi 15.